**KLIENDILEPING NR EE-70001952**

12.01.2023

|  |  |  |  |
| --- | --- | --- | --- |
| **Stebby** | | **Klient** | |
| Nimi | Stebby OÜ | Nimi | **Sotsiaalministeerium** |
| Registrikood | 12231911 | Registrikood | 70001952 |
| Aadress | Riia 142, Tartu linn, Tartu maakond, 50411 | Aadress | Tallinn, Suur-Ameerika 1, 10122, Estonia |
| Kontakt | Lepingulistes küsimustes: sales@stebby.eu  Klienditugi: info@stebby.eu  Arveldus: arved@stebby.eu |
| KMKR nr | EE101779010 | Kontakt | Lepingulistes küsimustes:  Merike Kim  e.post: [merike.kim@sm.ee](mailto:merike.kim@sm.ee) |
| Arvelduskonto | EE907700771001824666 LHV |

Edaspidi **Stebby** ja **Klient**, koos nimetatud kui **Pooled** või eraldi nimetatud kui **Pool**. Pooled sõlmivad käesoleva kliendilepingu (**Leping**) alljärgnevatel tingimustel:

1. **MÕISTED**

## Arveldusperiood – ajavahemik, so üks kalendrikuu, mille jooksul osutatud Teenuste kohta esitatakse kliendile arve;

## Grupikonto – Kliendile ning tema poolt määratud isikutele Kasutajatunnuse ja parooli kasutamisega Veebikeskkonna kaudu juurdepääsetav internetikeskkond, mille kaudu saab Teenuseid kasutada. Grupikonto koondab Veebikeskkonnas loodud Kasutajakontosid;

## Hinnakiri – Stebby poolt koostatud dokument, mis sätestab Stebby poolt Klientidele pakutavate Stebby Teenuse hinnad ja mis on avalikustatud Veebikeskkonnas;

## Isiklik konto – Kasutajakontoga seotud konto, millele Kasutaja kannab üle rahalised vahendid Veebikeskkonna kaudu pakutavate Teenuste ostmiseks;

## Kasutaja – füüsiline isik, kes on liitunud Veebikeskkonnaga Stebby Teenuste kasutamise eesmärgil või Kliendi poolt liidetav kliendi Kompensatsioonikonto Kasutaja;

## Kasutajakonto – füüsilise isiku konto Veebikeskkonnas;

## Kasutajatunnus – Kliendi poolt valitud ning Veebikeskkonda autentimiseks registreeritud e-posti aadress;

## Klient – Stebby OÜ-ga lepingulises suhtes olev juriidiline või füüsiline isik, kes võimaldab teistele füüsilistele isikutele Teenuse kasutamist Veebikeskkonna kaudu;

## Kompensatsioonikonto – Kasutajakontoga seotud konto, millele Grupikonto administraator võib eraldada õiguse kasutada Grupikontol olevaid rahalisi vahendeid Teenuste eest tasumiseks;

## Leping – käesolev kokkulepe, milles sätestatakse Stebby poolt kliendile osutatava Stebby Teenuse Tingimused;

## Parool – Kliendi poolt valitud ning Veebikeskkonnas registreeritud salasõna numbri- ja/või tähekombinatsioonina;

## Stebby teenus – Stebby poolt Kliendile osutatav Teenus, mis seisneb Stebby veebikeskkonna kaudu erinevate teenusepakkujate poolt osutatavate teenuste vahendamises kliendile ja Kasutajatele;

## Tarbija – Klient, kes on füüsiline isik.

## Teenused – Stebby veebikeskkonna kaudu erinevate teenusepakkujate poolt pakutavad tooted ja osutatavad Teenused (eelkõige nt tervise- ja sporditeenused);

## Teenustasu – Lepingus ja Hinnakirjas sisalduvad kliendile pakutavate Stebby Teenuste hinnad;

## Veebikeskkond – Stebby veebileht, mis on kättesaadav domeenil www.stebby.eu, mõnes riigis ka lokaalselt rahvuslikult domeenilt (nt www.stebby.lv vms);

## Veebikeskkonna kasutamise Tingimused – Veebikeskkonna sektsioonis https://stebby.eu/terms sätestatud kasutamistingimused, mis sätestavad Veebikeskkonnas Kasutajakontode registreerimise, haldamise nõudeid ja Veebikeskkonnas Teenuste kasutamise võimalusi, mis on aluseks ja kehtivad kõikidele Kasutajatele ning poolte vahel tehtavatele tehingutele, sealhulgas poolte vahel sõlmitavatele Stebby teenuse kasutamise lepingutele;

## Teenusepakkuja – Stebbyga lepingulises suhtes olev juriidiline või füüsiline isik, kes pakub Stebby vahendusel Teenust Klientidele ja Kasutajatele;

## Pilet – Kasutaja õigus Teenusele Teenusepakkuja juures ostu hetkel näidatud tingimustel;

## Ettemaks – Kliendi või Kasutaja poolt Veebikeskkonda kantud rahalised vahendid, millega saab soetada Stebby Veebikeskkonnast Teenuseid.

1. **STEBBY TEENUSE OLEMUS JA TEENUSTE KASUTAMINE**

## Stebby vahendab Kliendile ja Kliendi poolt määratud Kasutajatele Veebikeskkonna kaudu Teenusepakkujate poolt pakutavaid Teenuseid.

## Kasutaja- ja Grupikonto loomise, haldamise ja kustutamise protseduur, samuti Kasutajate ja administraatorite õigused veebikeskkonna kasutamisel on toodud veebikeskkonna sektsioonis https://stebby.eu/faq ning on lepingu lahutamatuks lisaks.

## Teenuste kasutamine toimub kas Teenusepakkujate Piletite ostu või Teenusepakkujaga ja Kasutaja vahel sõlmitud lepingu alusel tasumisele kuuluva tasu hüvitamise teel isikliku või Kompensatsioonikonto kaudu. Erandjuhul saab Kasutaja osaliselt Teenuse eest tasuda ka kaardi- või sularahamaksega Teenusepakkuja juures kohapeal.

## Kasutaja poolt Veebikeskkonnas pakutavate Teenuste eest tasumiseks ja Stebbyga arveldamiseks on kahte tüüpi kontosid: isiklik konto ja Kompensatsioonikonto.

## Rahaliste vahendite kandmine isiklikule kontole toimub Ettemaksu põhimõttel pärast raha ülekandmist Kasutaja poolt Stebby arvelduskontole.

## Grupikonto administraator seab Veebikeskkonnas reeglid, mille alusel Grupikontoga seotud Kasutajad Kompensatsioonikontol olevaid rahalisi vahendeid kasutada saavad.

## Teenuste eest tasumisel eelistatakse võimalusel Kompensatsioonikontol olevaid rahalisi vahendeid, seejärel Kasutaja Isiklikul kontol olevaid rahalisi vahendeid. Juhul kui Kasutaja soovib kasutada Stebby kaudu Teenuseid summa eest, mis ületab Kompensatsioonikontol olevat summat, tasub Kasutaja puuduoleva summa oma Isiklikule kontole või kohapeal Teenusepakkuja juures.

## Isiklikule kontole kantud raha saab Kliendi või Kasutaja pangakontole tagasi üle kanda vaid Kasutajakonto sulgemisel.

## Teenuste hinna, Piletite ostu ja tagastamise tingimused sätestab Teenusepakkuja.

## Veebikeskkonnast Kasutajate poolt tellitavad erinevad Teenused (eelkõige nt tervise- ja sporditeenused) ei ole Stebby poolt osutatavad teenused ja need ei kuulu Stebby käibe hulka. Teenused on Stebby keskkonnas Teenust pakkuvate erinevate Teenusepakkujate ehk firmade/eraisikute Teenused ja käive ning seda deklareerivad need isikud ise.

1. **ARVELDAMISE KORD**

## Klient kohustub maksma Stebbyle Teenustasu 2,25€ + KM Kliendi ühe töötaja kohta ühes kuus. Erihind kehtib kuni Lepingu lõppemiseni.

## Teenustasu suurus sõltub nende Kasutajakontode arvust, kellele Grupikonto võimaldab kasutada krediiti.

## Kasutajakonto omamise eest Veebikeskkonnas tasu ei võeta.

## Teenuste eest tasutakse deposiidi või Ettemaksu alusel. Deposiidi korral saadab Stebby Kliendile Lepingu sõlmimisel deposiiditasu arve, mis summas on Kliendil võimalik Veebikeskkonnas Teenuseid kasutada. Ettemaksu korral saab Klient vastavalt enda poolt määratud seadistustele tellida Veebikeskkonnast ettemaksuarve, mille tasumisel saab Klient Teenuseid kasutada ning Stebby Teenustasu maksta.

## Arveldusperioodil ostetud Teenusepakkujate Teenuste eest genereerib Stebby kliendile arve, vastavalt Teenusepakkujate poolt esitatud andmetele.

## Kõik Lepingu alusel tasumisele kuuluvad tasud koondatakse ühele arvele, mis esitatakse Kliendile elektrooniliselt hiljemalt kümne (10) päeva jooksul pärast arveldusperioodi lõppemist. Elektrooniliselt esitatud arve on võrdväärne paberkandjal esitatava arvega. Klient on kohustatud teavitama Stebbyt, kui ta ei ole arvet kätte saanud. Klient ei vabane Teenustasu maksmise kohustusest, kui ta ei ole arvet kätte saanud.

## Deposiidi valinud Kliendile saadetud arve loetakse tasutuks päeval, millal see laekub Stebby arvelduskontole. Ettemaksu valinud Kliendi arvest tulenevad nõuded tasaarvestatakse automaatselt Grupikontole tehtud Ettemaksuga arveldusperioodi eest arve väljastamisel.

## Kui Klient ei nõustu Stebby poolt esitatud arvega, siis kohustub Klient sellest Stebbyt kirjalikult taasesitatavas vormis viivitamatult pärast arve kättesaamist teavitama, põhjendades oma seisukohti. Stebby vastab Kliendi avaldusele kolme (3) tööpäeva jooksul pärast selle kättesaamisest. Hilisemaid pretensioone arvesse ei võeta.

## Juhul kui Klient tasub Stebbyle arves märgitust suurema summa, arvestatakse tekkinud Ettemaks järgmiste arvete katteks. Kliendil ei ole õigust nõuda Ettemaksult või enam tasutud summadest intresside tasumist.

1. **KONFIDENTSIAALSUSKOHUSTUS JA ISIKUANDMETE KAITSE**

## Stebbyle kuuluvad autoriõigused Veebikeskkonnale, sealhulgas tarkvarale, andmebaasidele ja graafilisele kujundusele.

## Pool peab kasutusele võtma kõik vajalikud abinõud, et tagada talle Lepingu täitmise käigus teatavaks saanud teise Poole konfidentsiaalsete andmete ja ärisaladuste turvaline säilimine, et tõkestada ligipääs kolmandatele isikutele. Kolmandateks isikuteks ei loeta käesoleva Lepingu mõistes poole kontaktisikuid, kes otseselt osalevad Lepingust tulenevate kohustuste täitmisel, sealhulgas Grupikonto administraatorit. Stebby veebiteenuse osutamise käigus kogutud isikuandmetele kohaldatakse Stebby isikuandmete töötlemise reegleid, mis on välja toodud meie Privaatsuspoliitikas (https://stebby.eu/et/privacy-notice/).

## Klient ei tohi edastada Stebby andmebaasi ja tarkvara kasutusõigusi kolmandatele isikutele. Stebby teenuse kasutusõigusi ei saa loovutada kolmandatele isikutele.

## Kumbki Pool ei tohi teise Poole eelneva kirjaliku nõusolekuta avaldada konfidentsiaalset informatsiooni, mis sai talle teatavaks Lepingu täitmise käigus. Konfidentsiaalsuskohustus kehtib Lepingu kehtimise ajal ning 3 aasta jooksul pärast Lepingu lõppemist.

## Stebbyl on õigus edastada Kliendi andmeid ja andmeid võlgnevuste kohta avaldamiseks maksehäirete registri(te)s (nt AS Krediidiinfo maksehäireregister) juhul, kui Kliendi võlgnevus Stebby ees on pikem kui kolmkümmend (30) päeva.

## Stebby töötleb Kliendi nimel Kliendilt saadud Kasutaja isikuandmeid, mis on seotud Kliendi töötajatega, ja mille suhtes Klient on isikuandmete kaitset reguleerivate õigusaktide kohaselt isikuandmete vastutav töötleja. Kasutaja lisamisel Stebby keskkonda kinnitab ja tagab Klient, et tal on olemas seaduslik alus Kasutaja isikuandmete töötlemiseks ja Stebbyle edastamiseks ja isikuandmete töötlemine tema poolt vastab isikuandmete kaitset reguleerivates õigusaktides sätestatud nõuetele, muuhulgas, et ta on Kasutajat nõuetekohaselt teavitanud, millised andmed ja mis eesmärgil Stebbyle edastatakse, teavitanud Kasutajat, et Stebby võib edastada Kasutaja e-posti aadressile teate kuidas ta oma kontot kasutada saab ning tuvastada tema õigust antud kontot ning teavitanud Kasutajat, et temal on õigus Stebby isikuandmete töötlemise tingimustega tutvuda Stebby koduleheküljel.

## Kui Stebbyle tuleb Kliendi poolt lisatud Kasutajalt kaebus, et Kasutaja mistahes isikuandmete töötlemiseks puudub alus, siis Stebby kustutab sellise Kasutajakonto vastavalt oma Privaatsuspoliitikas sätestatule, mis on avaldatud Stebby koduleheküljel.

## Kui Kliendil ei ole Kasutaja nõusolekut tema Stebby süsteemi lisamiseks või Klient ei soovi seda nõusolekut küsida, siis alternatiivseks võimaluseks sporditoetuse pakkumiseks Stebby platvormil on, et Kasutaja teeb endale ise konto ja annab Stebby keskkonnas oma tööandjale märku, et ta soovib tööandja sporditoetust kasutada, mille järgselt tööandja saab aktsepteerida liitumistaotluse.

## Klient on kohustatud mõistliku aja jooksul teavitama Stebbyt, kui Kasutaja isikuandmete töötlemise alus lõpeb, sh kui Kasutaja võtab tagasi nõusoleku isikuandmete töötlemiseks.

## Stebby annab Kliendile teada esimesel võimalusel, kui ilmneb, et Kliendi poolt Stebbyle antud andmed on lekkinud kolmandatele isikutele või on tuvastatud mõni muu isikuandmetega seotud rikkumine.

## Pooled vastutavad enda poolt teisele Poolele tekitatud kahju eest, mis on tekkinud käesoleva Lepingu peatükis 4 ja Privaatsuspoliitikas sätestatud kohustuste rikkumisega, sh sellisest rikkumisest tuleneva riigiasutuse poolt määratud rahatrahvi hüvitamise eest. Samuti vastutavad Pooled kohtuste rikkumisega enda poolt Kasutajale tekitatud kahju eest.

1. **VASTUTUS**

## Teenusepakkuja tingimused Stebby konto kasutamiseks on toodud Teenusepakkuja Stebby Veebikeskkonnas. Stebby Kasutajad peavad järgima Stebby kaudu Teenuseid pakkuvate isikute kehtestatud Teenuse osutamise tingimusi ja sisekorrareegleid. Toodete ja Teenuste Tingimused määravad toodete ja Teenuste müüjad. Teenusepakkujate poolt kehtestatud reeglite rikkumise eest vastutab rikkumise toime pannud Kasutaja.

## Teenusepakkuja kohustus müüa kaupu või osutada Teenust Kasutajatele tekib hetkest, kui Kasutaja valib Stebby konto abil maksmise võimaluse. Ostu tegemisel Stebby veebiteenuses on tehingu poolteks Kasutaja ja toote või Teenuse pakkuja. Stebby ei vastuta Teenusepakkujaga sõlmitud lepingust tulenevate kohustuste täitmise eest. Samuti ei vastuta Stebby Teenuse kasutamise käigus Kasutajatele tekkinud isikukahjude (nt vigastused, meditsiinikulu) ega varaliste kahjude (nt isiklike asjade kaotamine või vargus) eest.

## Klient vastutab selle eest, et tema ise ja tema Grupikontoga seotud Kasutajad on esitanud Stebbyle tõesed andmed isiku tuvastamiseks Veebikeskkonnas, samuti selle eest, et Kasutaja eemaldatakse Grupikontost pärast töö- või muu suhte lõppemist Kliendi ja Kasutaja vahel.

## Stebby ei vastuta olukorra eest, kus Kasutajakonto omanikele lubatud Kompensatsiooni ei ole võimalik kasutada rahaliste vahendite puudumise tõttu Grupikontol.

## Juhul kui ülekande sooritamisel Grupikontole rahaliste vahendite kandmiseks on sisestatud puudulikud andmed, ei vastuta Stebby Ettemaksu hilinenud laekumise eest.

## Pool hüvitab teisele poolele Lepingus sätestatud kohustuste täitmata jätmisega või mittekohase täitmisega põhjustatud otsese varalise kahju. Stebby ei vastuta muude Kliendil tekkida võivate kahjude eest ega ole kohustatud hüvitama saamata jäänud tulu, katkenud äritegevusega seotud kulu või kasumi vähenemist, või muid sarnaseid kahjusid.

## Pool peab tekkinud kahjust teadasaamisel mõistliku aja jooksul teatama teisele Poolele kirjalikult kahju suuruse ja kahju hüvitamise aluse.

## Stebby poolt kahju hüvitamise ülempiir on 1000 eurot. Poolel on õigus nõuda teiselt poolelt kahju olemasolu ja suurust tõendavate dokumentide ning muu vajaliku teabe esitamist. Pool vabaneb vastutusest, kui ta tõendab, et tema ei olnud kahju tekitamises süüdi.

## Kui Klient viivitab Lepingust tulenevate rahaliste kohustuste täitmisega, siis kohustub ta Stebbyle maksma viivist arvestusega null koma null viis protsenti (0,05%) tähtaegselt tasumata summast iga viivituses oldud kalendripäeva eest. Viivist hakatakse arvestama maksetähtpäevale järgnevast päevast ja lõpetatakse tasude laekumise päeval. Kui Klient peab tasuma lisaks rahalisele põhikohustusele viivist, kustutatakse võlgnevusest kõigepealt viivis ning seejärel rahaline põhikohustus. Varem sissenõutavaks muutunud rahaline kohustus kustutatakse enne hiljem sissenõutavat rahalist kohustust.

## Stebby ei vastuta Teenusepakkujate poolt osutatavate Teenuste katkemise, peatamise või lõppemisega seotud mistahes kahju eest.

## Juhul kui Teenuste kasutamine ei ole võimalik Stebbyst tulenevatel asjaoludel, vastutab Stebby sellest tuleneva kahju eest teenustasu ulatuses. Kahju tõendamise kohustus lasub Kliendil.

## Stebby ei vastuta olukorra eest, kui Kliendil tekib pärast Stebby arve esitamist täiendav maksukohustus põhjusel, et Teenusepakkuja on esitanud valeandmed. Sellisel juhul abistab Stebby Klienti vaidluses Teenusepakkujaga, esitades vajadusel asjakohased ja seadusega lubatud tõendid.

1. **MAKSUD**

## Kui Kasutajate poolt kasutatavad heaolu- ja sporditeenused on maksustatavad erisoodustusena, või kui Stebby teenuse või Teenuste tarbimise eest on vaja maksta täiendavaid makse (nt tulumaks või sotsiaalmaks vms), kannab kõik sellega seotud maksukohustused Klient. Kliendil on võimalik saada Veebikeskkonnast aruanne Kasutajate poolt kasutatud Teenuste ja nende Teenusepakkujate kohta maksuraporti täitmiseks. Stebby Veebikeskkonnas rubriigi „Maksuvabad Teenused“ all on Teenused, mille Teenusepakkuja on märkinud Teenuseks, mis Teenusepakkuja hinnangul erisoodustusmaksuga maksustamisele ei kuulu. Stebby ei anna garantiid ega vastuta selle eest, kui Maksu- ja Tolliamet tõlgendab seadust teisiti kui Teenusepakkuja. Juhul kui „Maksuvabad Teenused“ rubriigis olev Teenus kuulub siiski Maksu- ja Tolliameti hinnangul maksustamisele ning nõutakse vastava maksu tasumist, ei ole Stebby kohustatud maksude tasumist Kliendile hüvitama.

## Veebikeskkonnas müüdavatele Teenustele rakenduvad maksud sõltuvad Teenusepakkujast.

## Stebby toob enda poolt esitatavatel arvetel välja kõik Stebby teenuse ja Teenuste osutamisega seonduvad maksud (nt käibemaks), muud maksud peab deklareerima arve saaja. Stebby ei vastuta nende maksude ebaõige deklareerimise või deklareerimata jätmise eest.

1. **LEPINGU MUUTMINE JA LÕPETAMINE**

## Lepingut saab muuta ainult Poolte kirjalikult taasesitatavas vormis kokkuleppel, kui kokku ei ole lepitud teisiti.

## Mistahes ajal kehtivad Stebby Hinnakirjad, samuti Veebikeskkonna kasutamise reeglid on Lepingu, sh kõigi selle olemasolevate ja tulevaste lisade, muudatuste ja täienduste lahutamatu osa sõltumata sellest, kas need on Lepingule otseselt lisatud.

## Stebbyl on õigus Hinnakirja ja Veebikeskkonna kasutamise reegleid ühepoolselt muuta, teatades muudatustest Kliendile vastava kirjalikult taasesitatavas vormis avaldusega vähemalt kolmkümmend (30) kalendripäeva ette või avalikustades muudetud Hinnakirja Veebikeskkonnas vähemalt kolmkümmend (30) kalendripäeva enne muudatuste jõustumist. Teenuse hinnaalandust puudutavatest muudatustest Hinnakirjas Stebby Klienti ei pea teavitama.

## Stebbyl on õigus ühepoolselt Lepingut muuta muuhulgas seoses selle valdkonna või Teenuse tehnilise või sisulise arenguga või lahenduste muutumisega, Teenuste kasutamiseks täiendavate või paremate võimaluste loomisega või vajadusest täpsustada Teenuse osutamise või kasutamisega seotud asjaolusid või Teenuse tehnilisi parameetreid. Muudatustest teatatakse Kliendile vastava kirjalikult taasesitatavas vormis avaldusega vähemalt kolmkümmend (30) kalendripäeva ette või avalikustades muudatused Veebikeskkonnas vähemalt kolmkümmend (30) kalendripäeva enne muudatuste jõustumist.

## Kui Klient ei nõustu Lepingu punktides 7.3 ja 7.4 alusel tehtud muudatustega, on Kliendil õigus Leping üles öelda, teatades sellest Stebbyle ülesütlemise avaldusega ette vähemalt kolmkümmend (30) päeva. Juhul kui Klient ei ole nimetatud tähtaja jooksul Lepingut üles öelnud, siis loetakse, et Klient on muudatustega nõustunud ning need kehtivad täies ulatuses.

## Pooled kohustuvad teatama koheselt oma rekvisiitide või esindajate muutumisest. Kui muutumisest ei ole teisele poolele teatatud, loetakse poolte jaoks kehtivaks Lepingus näidatud rekvisiidid ja esindajad. Rekvisiitide või esindajate muutmisest teavitatakse teist Poolt e-posti teel ning see ei too endaga kaasa Lepingu muudatuse vormistamist.

## Pooltel on õigus sõlmitud Leping ühepoolselt korraliselt üles öelda, teatades sellest teisele Poolele ülesütlemise avaldusega vähemalt kolmkümmend (30) kalendripäeva ette.

## Lepingu lõpetamise korral lõpetatakse kõikide Grupikontoga seotud Kasutajate õigused, millest teavitab Kasutajaid Klient. Stebby ei vastuta Kasutajate ja Teenusepakkujate vahel sõlmitud lepingute täitmise eest pärast Teenuse osutamise lepingu lõpetamist.

1. **TARBIJAGA SÕLMITUD LEPING**

## Tarbijal on õigus Lepingust taganeda põhjust avaldamata neljateistkümne (14) päeva jooksul.

## Tarbijal on õigus saada pakutava kauba või Teenuse kohta ohutuse, samuti tervise, vara ja majandushuvide kaitse seisukohalt vajalikku teavet.

## Tarbijal on võimalik esitada avaldus tarbijavaidluse lahendamiseks tarbijavaidluste komisjonile juhul, kui Teenusepakkuja on keeldunud Tarbija nõuet rahuldamast või Tarbija ei ole nõus Teenusepakkuja pakutud lahendusega.

## TEADETE EDASTAMINE

## Kõik Pooltevahelised avaldused, mis omavad õiguslikke tagajärgi Lepingu või selle täitmise suhtes, peavad olema edastatud kirjalikult taasesitatavas vormis, kui kokku ei ole lepitud teisiti.

## Informatiivseid teateid edastavad Pooled ka muul viisil, sh suuliselt, telefoni, elektronposti vms teel.

## LÕPPSÄTTED

## Leping jõustub Poolte poolt allakirjutamisega Lepingu päises märgitud kuupäeval, kui Poolte vahel pole kokku lepitud teisiti. Leping kehtib kuni 31.12.2025.

## Lepingust tulenevad või sellega seotud vaidlused proovitakse lahendada läbirääkimiste teel. Läbirääkimiste ebaõnnestumise korral lahendatakse vaidlused Harju Maakohtus Eesti Vabariigis kehtivate õigusaktide alusel.

## Lepingu lahutamatuks lisaks on Stebby Veebikeskkonnas olevad Üldtingimused (<https://stebby.eu/terms>) ning Privaatsuspoliitika (<https://stebby.eu/et/privacy-notice/>) mis kehtivad kõikidele Klientidele, Kasutajatele ja Teenusepakkujatele.

**Stebby Klient**

*/allkirjastatud digitaalselt/ /allkirjastatud digitaalselt/*

**\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_**

Erle Kaasik Nele Labi

Ärikliendisuhete looja Asekantsler (kantsleri ülesannetes)

Stebby OÜ volitatud esindaja Sotsiaalministeerium